གནོད་སྦྱིན་གནོད་གནས་ཀྱི་དབང་པོ་ཛམྦྷ་ལ་སེར་པོ་ལ་ཆུ་འབུལ་བ་སྟེ། སྔོན་སྟོན་པས་ངའི་འཁོར་རྣམ་བཞིས་གནོད་སྦྱིན་གནོད་གནས་ཀྱི་དབང་པོ་ལ་ཆུ་སྦྱིན་གཅིག གནོད་སྦྱིན་གནོད་གནས་ཀྱི་དབང་པོས་ཀྱང་ལོངས་སྤྱོད་ཀྱི་བྲེལ་བ་མེད་པར་གྱིས་ཤིག ཅེས་བགོས་པའི་དམ་ཚིག་ཡིན་པ་དང་། སྒྲུབ་པ་པོ་ལ་ལོག་འཚོ་དང་བྲལ་བའི་ལོངས་སྤྱོད་འབྱུང་བའི་ཕྱིར་དུའོ། །ལས་རྣམས་ཐམས་ཅད་ཡང་དག་སྤྱད། །ཞེས་པ་ནི། ཞི་རྒྱས་དབང་དྲག་དང་འབྲེལ་བའི་ལས་རྣམས་ཏེ། འཇིག་རྟེན་དུ་ཐན་པ་བྱུང་བ་ན། ཆར་དབབ་པའི་ཆོ་ག་དང་། ནད་ཡམ་བྱུང་བ་ན། པརྞ་ཤ་ཝ་རི་ལ་སོགས་པའི་སྒོ་ནས་ནད་ཞི་བའི་ཆོ་ག་དང་། གདུགས་དཀར་ཅན་གྱི་སྒོ་ནས་དམག་ལ་སོགས་པའི་གནོད་པ་ཕྱིར་བཟློག་པའི་ཆོ་ག་དང་། འོད་ཟེར་ཅན་གྱི་སྒོ་ནས་ཆོམ་རྐུན་བཅིང་བའི་ཆོ་ག་ལ་སོགས་པ་བྱ་བའོ། །བྱེ་མའི་ལས་ལ་མཆོད་རྟེན་ཡང་། །མཁས་པས་ཆོ་ག་བཞིན་དུ་བྱ། །ཞེས་པ་ནི་ཚེ་རིང་བ་དང་སྡིག་པ་ཞི་བའི་ཕྱིར་དུ་བྱེ་མའི་ལས་ལ་མཆོད་རྟེན་བྱ་བའོ། །འདི་ནི་ཆུ་བོ་གངྒའི་གཡས་གཡོན་གྱི་ངོས་རྣམས་སུ། དབྱར་ཆུ་ཤིན་དུ་ཆེན་པོ་བྱུང་བ་རིམ་གྱིས་སྐམས་ནས་དཔྱིད་ཀྱི་དུས་སུ་འདམ་གྱི་ཐང་ཆེན་པོ་བྱུང་བ་ན་བྱང་ཆུབ་ཆེན་པོ་ལ་སོགས་པའི་མཆོད་རྟེན་གྱི་སྤར་ལེགས་པར་འཁྱེར་ཏེ་གྲངས་མེད་པ་འདེབས་པའོ། །འདི་ཚ་ཚ་གདབ་པ་དང་མི་གཅིག་སྟེ། ལེགས་གྲུབ་ཏུ། མཚམས་མེད་པའི་ལས་ལ་སོགས་པ་བྱས་པའི་གང་ཟག་གི་ཚ་ཚ་མང་པོ་བཏབ་ནས་སྡིག་པ་དག་པའི་མཚན་མ་བྱུང་ན། བྱེ་མའི་ལས་ལ་མཆོད་རྟེན་བྱེད་པར་བཤད་པའི་ཕྱིར་རོ། །དེ་ནས་བརྟན་པ་ཆེར་ཐོབ་པའི་དམ་ཚིག་ནི། ཕྱག་རྒྱ་བཅིང་བ་རྣམས་སྤངས་ཤིང་། །ཞེས་པ་ལེགས་པའོ། །གཉིས་པ་བཟའ་བའི་དམ་ཚིག་ལ་རྒྱུན་དུ་བསྟན་པ་ཤ་ལྔ་བདུད་རྩི་ལྔ་དང་། ཁྱད་པར་གྱི་བཟའ་བ་ཚོགས་ཀྱི་འཁོར་ལོའོ། །དང་པོ་ནི། བདུད་རྩི་རིལ་བུ་ཚུལ་བཞིན་དུ་སྒྲུབ་ལ། གྲུབ་ན་ཐུན་བཞིའི་རྣལ་འབྱོར་གྱི་འགོར། ཁ་དག་པ་དང་། མཇུག་དུ་བར་ཆད་བསྲུང་བའི་ཕྱིར་དུ་བཟའོ། །དེའང་མ་གྲུབ་ན་ཐུན་འགོ་རེ་རེ། དེ་ཡང་མ་གྲུབ་ན་ཉིན་ཞག་ཕྲུགས་གཅིག་ལ་རེ་རེ། དེ་ཡང་མ་གྲུབ་ན་དགུན་ཟླ་འབྲིང་པོའི་ཚེས་བཅུ་གཉིས་གང་རུང་ལ་གཅིག་བཟའ་རྒྱུ་མ་བྱུང་ན་བཟའ་བའི་དམ་ཚིག་ཉམས་པར་འགྱུར་རོ། །བདུད་རྩི་རིལ་བུ་བསྒྲུབས་ལ། ཕྱག་རྡོར་སྟོད་འགྲེལ་དུ། རྫས་ཀྱི་སོགས་ལུགས་སོགས་ཞིབ་པར་བཤད་ཀྱང་། ཆོ་ག་འདི་ལྟར་བྱེད་མ་བྱུང་། མཧཱ་མ་ཡའི་རྒྱུད་དུ་ཡང་ཞིབ་པར་བཤད་དོ། །ཆོ་ག་ལག་ལེན་དང་བཅས་པ་ནི། རྗེ་བཙུན་རིན་པོ་ཆེས་མཛད་པའི་གཞུང་ཉིད་ལས་གྲགས་པ་གཞན་མེད་དོ། །ཁྱད་པར་གྱི་ཟ་བ་ཚོགས་ཀྱི་འཁོར་ལོ་ནི། གསང་འདུས་རྩ་རྒྱུད་དུ། ཉིན་རེ་བཞིན་ཡང་སློབ་མ་ལ། །མཁས་པས་དཀྱིལ་འཁོར་བསྟན་པར་བྱ། །བཤང་གཅི་ཤ་ཡི་བྱ་བ་དང་། །སྔགས་རྣམས་ཀུན་ལ་ཡི་གེ་ཨོཾ། །བསྒོམ་ན་དེ་དག་ཀུན་དུ་འབར། །ཞེས་གསུངས་སོ། །དེའི་དོན་ཡང་སྒྲོན་གསལ་དུ། ཉིན་རེ་ཞེས་བྱ་བ་ལ་སོགས་པ་ལ་རྡོ་རྗེ་སློབ་མ་དེ་དབང་བསྐུར་བ་ཐོབ་པ་ལ། མཁས་པས་ཞེས་པ་རྡོ་རྗེ་སློབ་དཔོན་གྱི་དཀྱིལ་འཁོར་ཞེས་པ་ཚོགས་འཁོར་གྱི་ཆོ་ག་ཉིན་རེའམ། ཟླ་རེའམ། ལོ་རེ་བྱ་བའི་ཚུལ་བསྟན་ཅིང་ལུང་འབོག་པར་བྱའོ། །ཇི་ལྟར་ཞེ་ན། བཤང་གཅི་ཤ་ཡི་བྱ་བ་དང་། །ཞེས་བྱ་བ་སྟེ། དེ་ལ་བཤང་གཅི་སྨོས་པ་ནི། །བདུད་རྩི་ལྔ་ཆར་ཡོངས་སུ་བཟུང་ངོ་། །ཤ་སྨོས་པས་ནི་ཤ་རྣམ་པ་ལྔ་ཡང་ཡོངས་སུ་བཟུང་ངོ་། །བྱ་བ་དང་ཞེས་སྨོས་པས་ནི་བཟའ་བར་བྱ་བ་མིན་པ་དང་། བཏུང་བར་བྱ་བ་མིན་པར་དངོས་སུ་ཡོངས་སུ་བཟུང་བའོ། །ཞེས་གསུངས་ལ། དེ་ལ་བཤང་གཅི་ཆེན་པོ་ནས་བདུད་རྩི་ལྔ་དང་། ཤའི་བྱ་བ་ལ་ཞེས་པས་ཤ་ལྔ་སོགས་བསྟན་པ་ཡིན་ནོ། །ཚོགས་ཀྱི་འཁོར་ལོ་བྱེད་པའི་དུས་ནི། སྦྱངས་རྟོགས་སྦར་གསུམ་ནུས་པ་སྟེ། །སྔགས་རྣམས་ཀུན་ལ་ཡི་གེ་ཨོཾ། །བསྒོམས་ན་དེ་དག་ཀུན་དུ་འབར། །ཞེས་པ་སྟེ། ཡི་གེ་གསུམ་གྱིས་ཧཱུྃ་གིས་རྫས་དེའི་མ་དག་པ་སྦྱངས། ཨས་བདུད་རྩིར་བསྒྱུར་བར་བྱེད། ཨོཾ་གྱིས་སྦར་བས་ཏེ་རྫས་ཉུང་ངུ་ཞིག་མང་པོར་བསྒྱུར་ནུས་པའོ། །དེ་ལྟར་ཡང་སྒྲོན་གསལ་ལས། བདུད་རྩི་ལྔ་ལ་སོགས་པ་བཟའ་བར་ཉེ་བར་སྤྱོད་པའི་དུས་སུ་ཡིད་ཆེས་པར་འགྱུར་བའི་ཐབས་བསྟན་པར་བྱ་བའི་ཕྱིར། སྔགས་རྣམས་ཞེས་བྱ་བ་ལ་སོགས་པ་གསུངས་ཏེ། ཟས་ལ་སྔགས་ཐམས་ཅད་ཀྱི་དང་པོ་གྱུར་པ་ཡི་གེ་ཨོཾ། བཟའ་བ་སྔར་སྦྱངས་བ་དང་། རྟོགས་པར་བྱ་བ་ལ་བསྒོམ་ན་དེ་མ་ཐག་ཏུ་མངོན་སུམ་དུ་འབར་བར་འགྱུར་རོ། །ཞེས་བཅོམ་ལྡན་འདས་རིག་པའི་སྐྱེས་བུ་ཆེན་པོ་སྟེ་རྡོ་རྗེ་འཆང་ཆེན་པོས་དེ་སྐད་ཅེས་བཀའ་སྩལ་ཏེ། ཞེས་སོ། །ཚོགས་ཀྱི་འཁོར་ལོ་དེ་ཡང་། དུས་ཁྱད་པར་ཅན་སློབ་མ་དབང་བསྐུར་བ་དང་། རྒྱུད་བཤད་པ་ལ་སོགས་པའི་དུས་དང་། ཚེས་བརྒྱད་དང་། བཅོ་ལྔ་དང་། ཚེས་བཅུ་རྣམ་པ་གཉིས་ལ་སོགས་པའི་དུས་བཟང་དང་། སངས་རྒྱས་དབང་བསྐུར་བའི་དུས་ལ་སོགས་པ་རྣམས་ལ་ཅི་གྲུབ་པ་བྱེད། དེ་ལྟར་མ་གྲུབ་ན་ཡང་ལོ་གཅིག་གི་དབྱར་ངོ་དང་། དགུན་ངོའི་དུས་གཉིས་ལ་ལན་རེ་རེ་ཅིས་ཀྱང་བྱེད་དོ། །གསུམ་པ་མི་འབྲལ་བའི་དམ་ཚིག་ནི། དམ་ཚིག་གི་རྡོ་རྗེ་དང་དྲིལ་བུ་རྩེ་ལྔ་པ་ལ་རབ་གནས་ཇི་སྐད་བཤད་པ་བཞིན་དུ་བྱས་པ་དང་། དམིགས་པ་གསལ་བའི་ཕྱིར་ལྷག་པའི་ལྷའི་དཀྱིལ་འཁོར་ཆོ་ག་བཞིན་དུ་བྲིས་པ་སོར་བཅུ་གཉིས་པ་དང་། རང་གི་ཀློག་པ་དང་། ཁ་བཏོན་ལ་སོགས་པའི་ཕྱིར། རྩ་རྒྱུད་བརྟག་པ་གཉིས་སམ། བདེ་མཆོག་རྩ་རྒྱུད་ལྟ་བུའི་གླེགས་བམ་དཀྱུས་སུ་སོར་བཅུ་གཉིས། ཞེང་དུ་སོར་བཞི་པ་སྦྲང་ཆེན་གྱི་སྣག་ཚས་བྲིས་པ་ལ་རབ་ཏུ་གནས་པ་ལེགས་པར་བྱས་པ་རྣམས་ལེགས་པར་བཅངས་ཏེ། དམ་ཚིག་དང་ལྡན་པའི་གང་ཟག་རེ་རེ་ཙམ་ལ་དགོས་པ་རྒྱ་ཆེན་པོའི་ཕྱིར་དུ་བསྟན་པ་མ་གཏོགས། གཞན་གྱིས་མི་མཐོང་བར་བྱས་ཤིང་། རང་ཉིད་གཅིག་པུར་མཚམས་ལ་སྡོད་པའི་ཚེ་གསོར་དཀྲོལ་དང་། ཀློག་པ་ལ་སོགས་པ་བྱའོ། །དེ་ལྟར་ཡང་རྩ་རྒྱུད་ལས། གླེགས་བམ་དང་ནི་བྲིས་སྐུ་ཉིད། །གལ་ཏེ་སྐལ་མེད་མཐོང་ན་ནི། །སྐྱེ་བ་འདིར་ནི་དངོས་གྲུབ་མེད། །འཇིག་རྟེན་ཕ་རོལ་སྤྱོད་ཡུལ་མིན། །ཡང་དག་རབ་སྦྱིན་ལྡན་པ་ལ། །རེས་འགའ་ཙམ་ཞིག་བསྟེན་པ་ཉིད། །ཞེས་གསུངས། གླེགས་བམ་སོགས་ལ་བྲི་བའི་ཚུལ་ནི་ཟུར་དུ་བཤད་པ་མེད་ཀྱང་། རྒྱུད་ཀྱི་རྒྱལ་པོ་རྣམས་ཀྱི་བཤད་པ་ལ་སོགས་པ་ཉན་པའི་སྒོ་ནས་ཤེས་པར་བྱའོ། །བཞི་པ་སྒྲུབ་པའི་དམ་ཚིག་གམ། །བསྟན་པའི་དམ་ཚིག་ནི། ཐུན་བཞིའི་རྣལ་འབྱོར་རོ། །དེ་ཉིད་སྒྲུབ་པའི་དམ་ཚིག་དུ་འགྲོ་ཚུལ་ནི། བླ་མའི་ཞལ་ལས་ཤེས་པར་བྱའོ། །ཞེས་ཆོས་རྗེ་དཔལ་གྱི་རྒྱལ་མཚན་གྱི་གསུང་རབ་དམ་ཚིག་གི་ཆོས་སྐོར་གྱི་ཟིན་བྲིས་དངོས་གཞིའི་སྐབས་ལས་དེ་ལྟར་བྱུང་བ་ཡིན་ལ། ཡང་དེ་ཉིད་ལས་འཕྲོས་དོན་འགའ་ཞིག་གི་ཟིན་བྲིས་ཆོས་རྗེ་ཉིད་ཀྱིས་མཛད་པ་ལས་འདི་ལྟར་འབྱུང་སྟེ། ཕྱག་རྒྱ་བཅིང་བ་རྣམས་སྤངས་ནས། བླ་མའི་རྒན་རབ་ཕྱག་འཚལ་ལོ་ཞེས་པའི་བར་ཏེ། དེ་ལ་ཕྱག་རྒྱ་བཅིང་བ་རྣམས་སྤངས་ཞེས་པ་ནི། བརྟན་པ་ཆེར་ཐོབ་པའི་གང་ཟག་བརྟུལ་ཞུགས་ཀྱི་སྤྱོད་པ་བྱེད་པའི་རྣལ་འབྱོར་པ་དེས་ལྕགས་ཀྱུ་དང་། ཞགས་པ་བཅིང་བ་ལ་སོགས་པའི་ཕྱག་རྒྱ་བཅིང་བ་དམིགས་ཏེ། ལས་དང་པོ་པས་དེ་འདྲའི་ཕྱག་རྒྱ་བཅིང་བ་ལ་བསོད་ནམས་ཆེན་པོ་ཡོད་པ་ལྟར། ལག་པ་བསྒྱུར་བ་ཕྱག་རྒྱ་ཡིན། །ཞེས་གསུངས་པས། བརྟན་པ་ཐོབ་པའི་གང་ཟག་དེས་ལག་པ་བསྒྱུར་བ་ཙམ་ལ་ཡང་ལས་དང་པོ་པས་ཕྱག་རྒྱ་བཅིང་བ་དང་འདྲ་བའི་བསོད་ནམས་ཡོད་པས་སོ། །མཆོད་རྟེན་ལས་ནི་མི་བྱ་སྟེ། །ཞེས་པ་ནི། བརྟན་པ་ཐོབ་པའི་གང་ཟག་དེས་ཚ་ཚ་འདེབས་པ་ལ་སོགས་པའི་སྤྲོས་བྱས་ཀྱི་བྱ་བ་མི་བྱ་སྟེ། དེ་ལྟ་བུ་ཏིང་ངེ་འཛིན་ལ་གནོད་པས་སོ། །རྡོ་རྗེ་གསུམ་མཆོག་ཕྱག་མི་བྱ། །ཞེས་པ་ནི་རྡོ་རྗེ་གསུམ་མཆོག་སྟེ། སྐུ་རྡོ་རྗེ། གསུང་རྡོ་རྗེ། ཐུགས་རྡོ་རྗེ་གསུམ་གྱི་རྟེན་རྣམས་ལ། རང་ཉིད་དེ་ལ་ལྟོས་ཏེ་དམན་ཞིང་། དེ་རང་ཉིད་ལ་ལྷག་པར་འཛིན་པའི་རང་ལས་ཐ་དད་པར་འཛིན་པའི་འདུ་ཤེས་ཀྱི་ཕྱག་མི་བྱ་སྟེ། རྡོ་ཤིང་འཇིམ་པའི་བདག་ཉིད་ཀྱི། །ལྷ་འདི་རྣམས་ལ་ཕྱག་མི་བྱ། །ཞེས་གསུངས་པས་སོ། །གྲུབ་ཆེན་ཨརྻ་དེ་ཝས་ཀྱང་། །བདག་བྱིན་རླབས་པའི་རིམ་པ་ཡིས། །ལྷ་རྣམས་ཀུན་ལ་ཕྱག་མི་བྱ། །བདག་བྱིན་བརླབས་པའི་རིམ་གནས་པའི། །ཡང་ན་ཀུན་ལ་ཕྱག་བྱ་འོ། །ཞེས་གསུངས་པ་དང་མཐུན་ནོ། །དཀྱིལ་འཁོར་ལ་སོགས་ལུས་ཀྱི་ལས། །རྨི་ལམ་དུ་ཡང་མི་བྱ་འོ། །ཞེས་པ་ནི། བརྟན་པ་ཆེར་ཐོབ་པའི་གང་ཟག་དེ་རྡུལ་མཚོན་གྱི་དཀྱིལ་འཁོར་འདྲི་བ་ལ་སོགས་པའི་ལས་མི་བྱ་སྟེ། རྐང་པའི་བརྗེས་ཉིད་དཀྱིལ་འཁོར་ཉིད། །ཅེས་གསུངས་པས། ལས་དང་པོ་པས་རྡུལ་མཚོན་གྱི་དཀྱིལ་འཁོར་འདྲི་བ་ལ་བསོད་ནམས་ཆེན་པོ་ཡོད་པ་ལྟར། བརྟན་པ་ཆེར་ཐོབ་པའི་གང་ཟག་དེའི་རྐང་པའི་བརྗེས་ལ་ཡང་དེ་ཙམ་གྱི་བསོད་ནམས་འབྱུང་བས་སོ། །སློབ་དཔོན་གཞན་ལ་ཕྱག་མི་བྱ། །ཞེས་པ་ནི་སྤྱོད་པ་ལ་རྒྱུ་བའི་རྣལ་འབྱོར་པ་དེས་རྙེད་པ་དང་བཀུར་བསྟིའི་ཆེད་དུ་རང་གི་བླ་མ་མིན་པའི་རྒྱལ་པོ་ལ་སོགས་པ་ལ་ཕྱག་མི་བྱ། མནར་མེད་སྤངས་པའི་རྒྱུ་ཡི་ཕྱིར། །གྲུབ་པས་བླ་མ་མངོན་ཕྱག་འཚལ། །ཞེས་གསུངས་པ་བརྟན་པ་ཆེར་ཐོབ་པའི་གང་ཟག་དེ་གྲུབ་ཐོབ་ཡིན་ཡང་རང་གི་བླ་མ་ལ་ཕྱག་འཚལ་ལ། བླ་མའི་རྒན་རབ་ཕྱག་འཚལ་ལོ། །ཞེས་པ་ལ། འགོས་འགྱུར་དུ། བླ་མའི་སྤུན་ཟླར་ཕྱག་འཚལ་ཞིང་། །ཞེས་འབྱུང་བ་ལ། བླ་མའི་སྤུན་ཟླ་ཡང་བླ་མའི་ཉེ་ཚན་ཡིན་པས་ཕྱག་འཚལ་དགོས་ཞེས་བཤད་པ་ཡོད་མོད་ཀྱང་། འགྱུར་སྔ་མ་ལེགས་ཏེ། བླ་མའི་རྒན་རབ་ཏེ། བླ་མའི་བླ་མ་སོགས་བླ་མ་བརྒྱུད་པ་རྣམས་ཕྱག་འཚལ་ལོ། །ཞེས་པའོ། །འཕགས་པ་འཇམ་དཔལ་གྱི་རྩ་བའི་རྟོག་པ་ལས། རྟག་ཏུ་རབ་ཏུ་བྱུང་བ་ལ། །ཤཱཀྱའི་དབང་པོ་ལྟར་འཛིན་པ། །གུས་ཤིང་བསྙེན་བཀུར་བྱ་བ་སྟེ། །དེ་ཚེ་འཇམ་དབྱངས་ང་དགེས་ཤིང་། །ང་ཡིས་ཁྲོ་བོ་གཤིན་རྗེ་གཤེད། །དེ་བཞིན་གདོང་དྲུག་རྒྱལ་པོ་དང་། །སྒྲ་གཅན་ལ་སོགས་དགེས་པར་འགྱུར། །གཞན་དུ་རབ་ཏུ་བྱུང་བ་ལས། །ཁྱིམ་པར་གྱུར་པའི་སྔགས་པ་ཡིས། །བསྙེན་བཀུར་ལེན་པ་ཕྲ་མོ་ཡང་། །ངས་ནི་རྗེས་སུ་གནང་བ་མིན། །གང་ཕྱིར་ས་ཡི་སྟེང་འདིར་ནི། །གནང་ཆེན་གསལ་བ་ཆེན་པོ་ཡིས། །སངས་རྒྱས་བསྟན་པ་རིན་ཆེན་སྒྲོན། །འབར་བའི་སྣོད་ནི་དཀའ་ཐུབ་ཅན། །ངུར་མྲིག་འཛིན་པ་ཤཱཀྱའི་སྲས། །དགེ་སློང་རྣམས་ནི་གཙོར་འདོད་ཕྱིར། །དེས་ན་སྔགས་པ་ཁྱིམ་པའི་ཡིན། །དེ་དག་ལེགས་པར་མཆོད་ན་དགེ །ཞེས་གསུངས་སོ། །ཞེས་པ་དེ་དག་ནི་ཆོས་རྗེ་དཔལ་གྱི་རྒྱལ་མཚན་པའི་གསུང་རབ་ལས་འབྱུང་ཚུལ་མ་ལུས་པ་བཤད་པ་ཡིན་ནོ། །དེ་རྣམས་ཀྱི་ལེགས་བཤད་དངོས་བཤད་པའི་རྣམ་པར་བཞག་པ་བསྟན་ཟིན་ཏོ།། ༈ །།འདིར་སྨྲས་པ། རྣམ་པ་ཀུན་མཁྱེན་མཁྱེན་བཟང་བཟང་པོའི་ཞབས། །གང་གི་གསུང་རབ་རབ་མཆོག་མཆོག་གི་རྒྱུན། །གཞན་ལས་ངོ་མཚར་མཚར་སྡུག་སྡུག་པའི་བཞིན། །ཇི་ལྟའི་ལེགས་བཤད་བཤད་འདི་འདི་ངོ་མཚར། །བར་སྐབས་ཀྱི་ཚིགས་སུ་བཅད་པའོ། །གསུམ་པ་མཇུག་བརྩམས་པའི་དགེ་བ་བསྔོ་བ་ནི། འདི་ལྟ་བུའི་དམ་ཚིག་གི་རྣམ་པར་བཤད་པ་རྒྱ་མཚོ་ལྟ་བུ་རྣམས་ཕྱོགས་གཅིག་ཏུ་འདུས་པའི་ལེགས་བཤད་འཁྲུལ་སྤོང་མཆོག་གི་དགོངས་པ་གསལ་བར་བྱེད་པ་སྐལ་བཟང་ཡིད་ཀྱི་མུན་སེལ་ཞེས་བྱ་བ་འདི་ནི། ཁམས་གསུམ་ཆོས་ཀྱི་རྒྱལ་པོ་འཇམ་པའི་དབྱངས་བསོད་ནམས་དབང་པོ་དང་། རྒྱལ་སྲས་སྦས་པའི་རྣལ་འབྱོར་སྔགས་འཆང་གྲགས་པའི་མཚན་ཅན་དང་། ཁྱབ་བདག་འཁོར་ལོའི་མགོན་པོ་རྒྱལ་བ་མུས་པ་ཆེན་པོ་རྡོ་རྗེ་འཆང་སངས་རྒྱས་རྒྱལ་མཚན་རྣམས་ཀྱི་ཞབས་རྡུལ་སྤྱི་བོས་ལེན་པ་དཔལ་ས་སྐྱ་པ་ཤཱཀྱའི་དགེ་བསྙེན་ཐེག་པ་མཆོག་གི་རྣལ་འབྱོར་པ་ངག་དབང་ཀུན་དགའ་བསོད་ནམས་ཀྱིས་རྗེ་བཙུན་རིན་པོ་ཆེའི་རྩ་ལྟུང་འཁྲུལ་སྤོངས་ཀྱི་ཞབས་འདེགས་སུ་དམིགས་ནས། རྗེ་བཙུན་རྡོ་རྗེ་འཆང་གི་དངོས་སློབ་དུ་མའི་ཟིན་བྲིས་ཁྱད་པར་ཅན་རྣམས་ཕྱོགས་གཅིག་ཏུ་བསྒྲིགས་པ་འདིའི་དགེ་བས་བདག་ཅག་དཔོན་སློབ་རྣམས་ཀྱི་འདི་ཕྱིའི་དོན་ཐམས་ཅད་ཡིད་བཞིན་དུ་འགྲུབ་གྱུར་ཅིག འདིར་སྨྲས་པ། གངས་ཅན་བསྟན་པའི་མངའ་བདག་ས་སྐྱ་པའི། །རྗེ་བཙུན་མཆོག་གི་གསུང་རབ་དགོངས་དོན་རྣམས། །འགྲོ་ཀུན་དགའ་མཛད་འདྲེན་པ་བཟང་པོའི་ཞབས། །བརྒྱུད་པར་བཅས་པས་རབ་ཏུ་སྤེལ་བར་མཛད། །ཨེ་མ་འཁྲུལ་ཟད་གོང་མའི་གསུང་རབ་ལ། །སྐལ་བཟང་སྐྱེ་བོ་རྣམས་ཀྱི་ལོངས་སྤྱད་པའི། །ངོ་མཚར་ཚུལ་འདི་མཐོང་ཚེ་བདག་གི་ཡིད། །བསམ་བཞིན་ཡང་ཡང་དད་པའི་སྤུ་ལོངས་གཡོས། །དེང་དུས་ཆོས་པར་རློམ་པ་ཕལ་ཆེར་རྣམས། །སྡོམ་གསུམ་ཐོབ་ཀྱང་བླང་དོར་ཤེས་པ་ཉུང་། །སྤང་བླང་མི་ཤེས་བཙུན་སོར་རློམ་པ་དག །སྤྲེའུས་སེར་ཆས་གྱོན་དང་མི་མཚུངས་སམ། །དེ་ཕྱིར་སངས་རྒྱས་བསྟན་པའི་སྒོར་ཞུགས་ནས། །ཤེས་བྱའི་གནས་ཀུན་སྦྱངས་པར་མ་ནུས་ཀྱང་། །དམ་ཚིག་སྡོམ་པའི་བླང་དོར་རགས་རིམ་རྣམས། །ཅིས་ཀྱང་མཁྱེན་པར་མཛོད་ཅེས་ཀུན་ལ་ཞུ། །གསང་སྔགས་ལམ་གྱི་སྙིང་པོ་དམ་ཚིག་གི །རྣམ་བཤད་མ་རིག་མུན་སེལ་ཅེས་བྱ་འདི། །འཇམ་དཔལ་དབང་པོའི་འཁྲུལ་སྤོངས་ཞལ་ལུང་དང་། །རྡོ་རྗེ་འཆང་དབང་མུས་པ་ཆེན་པོ་ཡི། །ཟབ་རྒྱས་གསུང་གི་བདུད་རྩི་ལེགས་ཐོབ་པའི། །སྐལ་བཟང་གང་དེས་ལེགས་པར་སྦྱར་བ་ཡི། །ཕྱིན་ཆད་དམ་ཚིག་ཆོས་སྐོར་འཆད་འདོད་རྣམས། །རྗེ་བཙུན་མཆོག་གི་གསུང་རབ་འཁྲུལ་སྤོངས་ལ། །ངོ་མཚར་ལེགས་བཤད་འདུས་པའི་རྒྱ་མཚོ་ཆེ། །སྐལ་བཟང་མ་རིག་མུན་སེལ་ཅེས་བྱ་འདིས། །མཛེས་པར་བྱས་ཏེ་དོན་གཉེར་རྒྱ་མཚོ་ལ། །སྤེལ་བར་གྱིས་ཤིག་དོན་གཉིས་འགྲུབ་པར་འགྱུར། །ཞེས་གདམས་པ་དང་བཅས་པ་འདི་རེ་ཞིག་རྫོགས་སོ།། །།མངྒ་ལཾ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།

ཨ་མྱེས་ཞབས།
རྗེ་བཙུན་རིན་པོ་ཆེའི་དམ་ཚིག་རྣམ་བཤད་དོན་འགྲེལ་ཕྱོགས་བསྒྲིགས།